钦定古今图书集成/明伦汇编/氏族典/第238卷 > 张允济
## 钦定古今图书集成/明伦汇编/氏族典/第238卷 > 张允济

按《唐书张允济传》：“允济，青州北海人。仕隋为武阳令，
以爱利为行。元武，民以牸牛依妇家者久之，孳十馀
犊，将归而妇家不与牛。民诉县，县不能决，乃诣允济，
允济曰：‘若自有令，吾何与焉’？民泣诉其抑，允济因令
左右缚民蒙其首，过妇家，云：捕盗牛者命尽出民家
牛质所来。妇家不知，遽曰：‘此婿家牛，我无豫’。即遣左”
右撤蒙曰：“可以此牛还婿。”妇家叩头服罪，元武吏大
惭。允济过道旁，有姥庐守所莳葱，因教曰：“第还舍，脱
有盗，当告令。”姥谢归。俄大亡葱，允济召十里内男妇
尽至，物色验之，果得盗者。有行人夜发遗袍道中，行
十馀里乃寤，人曰：“吾境未尝拾遗，可还取之。”既而得
袍。举政尢异，迁高阳郡丞。郡缺太守，独统郡事，吏下
畏悦。贼帅王须拔攻郡，于是粮缺吏食，槐叶槁节，无
叛者。贞观初，累迁刑部侍郎，封武城县男。擢幽州刺
史，卒。